**GOVOR PREDSJEDNIKA NARODNE SKUPŠTINE REPUBLIKE SRPSKE NEDELjKA ČUBRILOVIĆA**

**POVODOM 40. GODINA UNIVERZITETA U BANjOJ LUCI,**

**6. novembra 2015.**

*Poštovani rektore, nastavnici i studenti,*

*Poštovani članu Predsjedništva Bosne i Hercegovine,*

*Uvaženi gosti i prijatelji,*

*Dame i gospodo,*

Imam veliku čast i zadovoljstvo da vam se obratim i da vam čestitam 40-tu godišnjicu postojanja i uspješnog rada Univerziteta u Banjoj Luci.

U protekle četiri decenije, ovaj Univerzitet je izrastao u modernu, savremno opremljenu i dobro ogranizovanu visokoškolsku, naučnu i istraživačku ustanovu.

Banjalučki univerzitet baštini tradiciju prvih visokoškolskih ustanova koje su značajne, ne samo za razvoj ovog dijela Bosne i Hercegovine, u drugoj polovini 20. vijeka. Univerzitet je dao značajan doprinos izgradnji, funkcionisanje i afirmaciji Republike Srpske, kao državnotvornog dijela Bosne i Hercegovine.

Izražavam zahvalnost Univerzitetu u Banjoj Luci za sve što je učinio za Republiku Srpsku. Posebno naglašavam veliki doprinos studenata, nastavnika, saradnika i ostalih radnika Univerziteta, u odbrambeno-otadžbinskom ratu i stvaranju Republike Srpske, kao i njihov doprinos na svim drugim područjima rada i života.

Samo stabilno, funkcionalno i pravednije društvo, kao i snažna i uspješna Republika Srpska, uz zajedničko djelovanje sa naučnom, stručnom i akademskom zajednicom, obezbijediće zdravu konkurenciju u kojoj će sve visokoškolske ustanove imati obavezu i odgovornost da osiguraju visok nivo sticanja kvalitetnih i primjenjivih znanja i vještina. Jaki univerziteti neophodni su nam za privredu i društveni život u skladu sa naučnim, tehničkim i tehnološkim dostignućima, a za to je neophodna kvalitetnija saradnja sa svim odgovarajućim institucijama i centrima u Republici Srpskoj, Bosni i Hercegovini, Srbiji, regionu i svijetu.

Sistem visokog obrazovanja mora biti usklađen sa savremenim društvenim kretanjima, potrebama tržišta i razvoja društva, a to podrazumijeva reformu i redefinisanje uloge visokoškolskog obrazovanja, uvažavajući bolonjski proces, ali ne odbacujući, evropska i domaća dokazana kvalitetna rješenja i vrijednosti.

U ime najvišeg ustanotvornog i zakonodavnog organa Republike Srpske, pozivam vas da zajedno stvaramo reformska, programska, zakonodavna i druga rješenja, da kvalitetnije ostvarujemo obrazovnu misiju Univerziteta. Naš zajednički cilj jeste da pripremimo i donesemo ostvarivu strategiju razvoja obrazovanja koja će još više doprinositi unapređivanju ukupnog ekonomskog, socijalnog i političkog stanja u svim oblastima rada i života i integrisanja u jedinstven evropski obrazovni prostor. Neophodno je vršiti razmjenu studenata i nastavnog osoblja, da bi naši univerziteti bili prepoznatljivi i bolje pozicionirani na međunarodnim rang listama.

Obrazovanje je najmoćnija poluga koja je u ljudskoj civilizaciji uspijevala da mijenja svijet. Najveća snaga svake zemlje upravo leži u primjerenom školovanju mladih. Naglašavam važnost učenja i izgradnje preduzetničkih znanja i vještina, te razvoj ličnih osobina svršenih studenata, poput kreativnosti, samopouzdanja i timskog rada.

Kvalitetno obrazovanje, kao civilizacijska tekovina i sve veća potreba savremenog svijeta, nezaobilazno je u stvaranju napretka jedne zemlje. Naš glavni cilj i vizija razvoja visokog obrazovanja jeste da stvorimo stabilnu društvenu zajednicu, bolji životni standard i sigurnost, posebno za mlade i njihove porodice.

Nastavnici, saradnici i administrativno osoblje moraju da poštuju visoke etičke standarde: otvorenost, pravičnost i dostojanstvo, da imaju visok nivo odgovornosti u akademskoj, društevnoj i moralnoj oblasti.

Za cijelo društvo pogubna je hiperprodukcija nekvalitetnog visokoobrazovnog kadra, nedovoljna zainteresovanost za deficitarna zanimanja, slab rejting na međunarodnom tržištu rada. S toga, da bi Republika Srpska bila uvažena kao ravnopravan učesnik u reformskim procesima i priznata kao relevantan dio evropskog prostora visokog obrazovanja, neophodno je da se na svim nivoima obrazovanja obezbijedi kvalitet, u skladu sa najvišim međunarodnim standardima.

Republika Srpska, zasnovana na domaćem i međunarodnom pravu, kao demokratska zajednica koja je nastala kao izraz volje njenih građana, u Univerzitetu u Banjoj Luci vidi siguran oslonac da u skladu sa dejtonskim rješenjima, svojim zagarantovanim nadležnostima, prirodnim, privrednim i ljudskim resursima, postoji kao efikasan, jedinstven i nedjeljiv državotvorni dio Bosne i Hercegovine.

Posebno želim da istaknem da je budućnost Republike Srpske u njenoj efikasnoj organizovanosti, privrednom i ukupnom razvoju, i jedinstvu svih faktora političkog, obrazovnog, kulturnog i ukupnog života u cilju odbrane njenog ustavnopravnog statusa.

Obrazovanje i nauka za Republiku Srpsku su razvojni prioriteti koji joj mogu obezbijediti društvenu stabilnost, ekonomski napredak i kulturni identitet.

Uvjeren sam da je Univerzitet u Banjoj Luci, zajedno sa javnim Univerzitetom u Istočnom Sarajevu, pouzdan oslonac integracije Republike Srpske u evropski obrazovni prostor, naučno-istraživački rad i civilizacijske i demokratske procese.

Želim vam uspješan rad i, još jednom, svima čestitam veoma značajni jubilej: 40 godina postojanja i rada Univerziteta u Banjoj Luci.eHerH